代送柳權郡
作者：謝逸
朝代：宋

paragraphs: 河東夫子文中虎，筆端揮灑如飛雨。
餘波覃及百世孫，翰墨風流照今古。
文章清麗有典則，胸懷恢廓無城府。
擁麾山郡民氣和，萬頃黄雲富禾黍。
公餘雅會羅嘉賓，高論崢嶸揮玉麈。
皂蓋雙旌別汝江，去作他邦民父母。
佇看祖席列岐亭，梅影橫斜媚村塢。
定知玉詔下丹墀，宰府要公調鼎俎。